Max Verstappen a dat cărţile pe faţă despre oferta colosală de la Mercedes. Campionul mondial a declarat că îşi doreşte să rămână la Red Bull, fiind mulţumit de performanţa monopostului echipei austriece.
Max Verstappen a câştigat patru din cele cinci curse desfăşurate în acest sezon. În acest week-end se va desfăşura Marele Premiu de la Miami, care va fi live pe Antena 3 CNN şi în AntenaPLAY.
Max Verstappen a dat cărţile pe faţă despre oferta colosală de la Mercedes
Triplul campion mondial Max Verstappen a anunţat, înaintea Marelui Premiu de Formula 1 de la Miami, că nu intenţionează să se despartă de echipa Red Bull, la o zi după plecarea inginerului Adrian Newey.
„Pentru moment, viitorul meu este la Red Bull”, a spus, într-o conferinţă de presă, pilotul olandez, care este legat de echipa austriacă până la finalul anului 2028.
Zvonurile despre plecarea lui Verstappen au prins tot mai mult contur în ultimele săptămâni, după izbucnirea conflictului intern, în februarie, după acuzaţiile de „comportament nepotrivit” formulate de o angajată la adresa directorului Christian Horner, exonerat de o anchetă internă.
Plecarea lui Newey, marele artizan al succesului echipei Red Bull, unde lucra din 2006, cu şase titluri mondiale la constructori şi şapte la piloţi, ar fi legată de lupta pentru putere, potrivit BBC, relansând zvonurile legate de viitorul lui Verstappen, care este în conflict cu Horner.
Verstappen a ţinut să dezmintă zvonurile despre existenţa unei oferte de la Mercedes, care i-ar fi promis 150 de milioane de euro.
‘‘Chiar dacă ar fi fost adevărat, 150 de milioane … Banii nu sunt criteriul pentru care aş pleca în altă parte. Sunt mulţumit cu ce am câştigat până acum. Ceea ce contează cel mai mult este performanţa. Pentru că ştiu că dacă aş concura pentru locul 5 sau 6 aş deveni morocănos”, a subliniat Verstappen.
Pilotul olandez a încercat să minimalizeze consecinţele plecării lui Newey, care constituie, totuşi, o lovitură puternică pentru Red Bull.
„Bineînţeles, Adrian a avut un rol extrem de important în succesul Red Bull. Însă, cu trecerea timpului, rolul său s-a schimbat un pic şi cred că mulţi oameni înţeleg ceea ce face el azi. Nu zic că nu face nimic, însă rolul său a evoluat. Multe persoane competente au fost incluse în echipă şi au întărit-o”, a spus Verstappen.
„Vor dispărea în mediocritate şi Max Verstappen va pleca!” Fratele lui Michael Schumacher anunţă dezastrul la Red Bull
Fratele lui Michael Schumacher anunţă dezastrul la Red Bull. Ralf Schumacher a declarat că austriecii vor avea mult de suferit, după ce au confirmat despărţirea de unul dintre cei mai importanţi oameni ai echipei, Adrian Newey.
„Christian Horner crede că nu are nevoie de toţi aceşti oameni în jurul lui. Din acest motiv, cum am mai spus-o, cred că Red Bull va dispărea în mediocritate în scurt timp şi Max Verstappen va pleca de la echipă, la fel cum vor face şi alţi ingineri care îl vor urma pe Adrian Newey.
Cred că Max Verstappen are deja alte opţiuni. Se poartă deja negocieri, după cum se aude şi în paddock, şi întrebarea este dacă va mai fi la echipă şi în sezonul viitor”, a declarat Ralf Schumacher, conform marca.com.